Fjerner statlig støtte til Islamsk Råd Norge

Den årlige utbetalingen på 1,3 millioner kroner til Islamsk Råd Norge stoppes, melder Kulturdepartementet.

Generalsekretær i Islamsk Råd, Mehtab Afsar (t.v.) er sentral i konflikten blant norske muslimer. Heiko Junge / NTB scanpix

9. okt. 2017 06:10 Sist oppdatert 9. oktober 2017

– Tilliten til Islamsk Råd Norge (IRN) er ikke lenger til stede, uttaler kulturminister Linda Hofstad Helleland (H), i en pressemelding.

– Religionsdialog er et avgjørende bidrag til integrering. Derfor har regjeringen økt midlene til dette formålet. Det er nå vesentlig tvil om hvorvidt IRN bidrar til å oppfylle formålet, og derfor velger regjeringen å stoppe driftsstøtten til IRN, sier Hofstad Helleland.

Kulturdepartementet har holdt tilbake støtte til Islamsk Råd Norge etter flere omstridte saker.

Styrebråk og nikab-ansettelse

Islamsk Råd har vært under økende press etter mye uenigheter rundt og i rådet det siste året.

Bråket i den islamske paraplyorganisasjonen, som ifølge egne opplysninger representerer ca. 80.000 medlemmer, fikk mye oppmerksomhet da det forrige styret trakk seg i protest mot at rådet ikke ville si opp generalsekretær Mehtab Afsar.

Fakta Islamsk Råd Norge Muslimsk landsdekkende paraplyorganisasjon, grunnlagt i 1993. IRNs målsetting er å sikre kontakt og dialog med storsamfunnet og å fremme og informere om muslimske saker. Oppgir på sine nettsider å representerer 38 islamske medlemsorganisasjoner og trossamfunn over hele landet, med tilsammen mer enn 65.000 medlemmer. Mehtab Afsar er generalsekretær, og Zaeem Shaukat er styreleder. Det har de siste årene vært betydelig strid rundt organisasjonen. Fem store organisasjoner med tilsammen omtrent 20.000 medlemmer meldte seg tidligere i høst ut av Islamsk Råd Norge. 4. juni i fjor gikk IRNs daværende styre av i protest etter at et rådsmøte forkastet styrets oppsigelse av generalsekretær Afsar. Tidligere i år ble det kjent at en tildeling på nær en halv million kroner til organisasjonens arbeid med brobygging, kommunikasjon og dialog, ble brukt til å ansette den kontroversielle Leyla Hasic som administrasjonskonsulent. Nortura varslet i begynnelsen av oktober at de sier opp avtalen om halalsertifisering med Islamsk Råd Norge. (Kilde: Snl, IRN, NTB) Vis mer

Det ble ikke mindre oppstyr da Klassekampen brakte nyheten om at IRN hadde valgt å ansette en kvinne som bruker det ansiktsdekkende plagget nikab. Leyla Hasic ble ansatt i en stilling som blant annet innebærer kommunikasjonsarbeid.

Ønsker ny, muslimsk organisasjon: Her er et av Norges mektigste muslimske ektepar

– Står i veien for dialog

– Konfliktene i og rundt IRN får tydelige konsekvenser for organisasjonens evne til å gjøre det de får penger for å gjøre. Trosdialogen er for viktig til at IRN skal få stå i veien, sier kulturministeren i pressemeldingen mandag.

Pengene vil med Stortingets tilslutning bli lyst ut til andre dialogformål, melder Kulturdepartementet.

– Regjeringen ønsker mer religionsdialog og vil heller at pengene går til støtte til dialogprosjekter, som vi ser gode eksempler på rundt omkring i landet, slik at flere involveres i dette viktige arbeidet, uttaler Hofstad Helleland.